
ΔΕΛΤΙΟ ΤΥΠΟΥ
Περιφέρεια και Δήμος Θηβαίων : κοινό μέτωπο διεκδίκησης αποζημιώσεων για τις πληγείσες περιοχές
    Στις περιοχές που επλήγησαν από την πυρκαγιά της 31ης Ιουλίου 2026 βρέθηκε ο Περιφερειάρχης Στερεάς Ελλάδας Φάνης Σπανός , ο Αντιπεριφερειάρχης Π.Ε. Βοιωτίας Γιώργος Ντασιώτης με τον Δήμαρχο Θηβαίων Γιώργο Αναστασίου και τον Αντιπρόεδρο του ΕΛΓΑ Γιάννη Κολλάτο. 
    Μαζί τους βρέθηκαν  επίσης, ο Βουλευτής Νομού Βοιωτίας Λευτέρης Κτιστάκης, η Αντιπεριφερειάρχης Ανάπτυξης & Επιχειρηματικότητας Λουκία Θεοδώρου, ο Αντιπεριφερειάρχης Αγροτικής Οικονομίας Κτηνοτροφίας & Αλιείας Κωνσταντίνος Αποστολόπουλος, η Διευθύντρια του ΕΛΓΑ Λαμίας Ράνια Σταφύλη, οι Αντιδήμαρχοι Αναστάσιος Καμούτσης, Παναγιώτης Νίκας, Ευάγγελος Ανδριανός καθώς και Προέδροι των Τοπικών Κοινοτήτων Ξηρονομής, Δομβραίνας, Καπαρελλίου και Λεύκτρων. Πραγματοποιήθηκε αρχικά, συνάντηση στην Ξηρονομή με  τους Προέδρους Τοπικών Κοινοτήτων, εκπροσώπους Συλλόγων και Φορέων και κατοίκους,  προκειμένου να συζητηθούν εκτενώς οι δυσμενείς επιπτώσεις που άφησε πίσω της η καταστροφική πυρκαγιά , η επιτάχυνση των διαδικασιών αποζημίωσης αγροτών και κτηνοτρόφων όπως και  η άμεση αποκατάσταση των ζημιών εν γένει. 
    Αυτοψίες και καταγραφές των ζημιών διενεργούνται συνεχώς και βρίσκονται σε εξέλιξη από αρμόδια συνεργεία σε συνεργασία με τον ΕΛΓΑ προκειμένου να αποκατασταθούν οι ζημιές των πληγέντων. 

   Ακολούθησε εκτεταμένη σύσκεψη στο Γραφείο Δημάρχου κατά την οποία συζητήθηκε το επείγον της δημιουργίας ενός κοινού μετώπου διεκδίκησης και επιτάχυνσης των διαδικασιών αποζημίωσης των πληγέντων. 

Ο Δήμαρχος Θηβαίων,  Γιώργος Αναστασίου μεταξύ άλλων ανέφερε ότι : 
«Οι άνθρωποι του τόπου μας δεν είναι μόνοι. Με συνεργασία , συντονισμό και συνεχή διεκδίκηση, προχωράμε μέχρι την αποκατάσταση και την ουσιαστική στήριξη των πληγέντων του Δήμου Θηβαίων.» 
